*Za ostala značenja, v. Instrumental (razvrstavanje).*
**Instrumental** (lat. *instrumentum* = sredstvo) je padež u srpskohrvatskom jeziku, odgovara na pitanje **(s) kim(e)?** **(s) čim(e)?** i ovisi o glagolu, pridjevu, imenici i prijedlogu.

Upotreba instrumentala
----------------------

  

Instrumental bez prijedloga u rečenici označava:

* neizravni objekt

***Zagrebom** dominiraju zgrade.*
* priložna oznaka mjesta

**Širio se glas o pobjedi** našim selom**.**
* priložna oznaka vremena

*Bio je tamo **godinama**.*
* atribut

*Za rukovanje tim **računalom** potrebno je predznanje.*
* pridjevna dopuna

*Hrvatska se diči **morem**.*
* dio imenskog predikata, uz glagole *biti, postati, činiti se, zvati, smatrati...* i njihove izvedenice i ostale oblike

*Zvali smo je **lijepom vilom**.*
*Postao je **učiteljem**.*
Instrumental s prijedlogom može biti:

* priložna oznaka društva

*Hodao sam **s Robertom**.*
* priložna oznaka načina

*Dočekao me **sa smiješkom**.*
* priložna oznaka mjesta

*Auto je bio parkiran **pred crkvom**.*
* priložna oznaka vremena

***S vremenom** se sve otkrilo.*
* priložna oznaka uzroka

*Zamislio se **nad njezinim postupcima**.*
* atribut

*Bila je to kuća **sa zelenim krovom**.*
* prijedložni objekt

*Odugovlačio je **s rješenjem** na postavljeni zadatak.*

Vrste instrumentala
-------------------

  

### Instrumental sredstva

Instrumental sredstva označava radnju koja se događa uz pomoć nekog predmeta:

**Vozio se** autom
### Subjektni instrumental

Subjektni instrumental označava sredstvo koje je ujedno i pasivan uzročnik radnje:

*Svi su bili prožeti **vjerom**.*
### Predikatni instrumental

Predikatni instrumental dolazi uz glagole *biti, postati, činiti se, zvati, smatrati...* i izvedenice

*Nazvao me **magarcem**.*
### Prostorni instrumental

Prostorni instrumental ili **prosekutiv** označava mjesto na kojemu se odvija neka dinamična radnja poput kretanja:

*Hodao sam **sunčanom stranom** ulice.*
### Vremenski instrumental

Vremenski instrumental označava vrijeme neke radnje:

*Ne radimo **nedjeljom** i **blagdanom**.*
### Instrumental daljeg objekta

Instrumental daljeg objekta dopunjuje neke glagole koji u tim konstrukcijama dolaze uz ovaj padež:

*Bavio se **matematikom**.*
### Instrumental podrijetla

Instrumental podrijetla ili **ablativni** instrumental govori o podrijetlu koga ili čega:

*Bogoslav Šulek bio je **rodom** Slovak, a **srcem** Hrvat.*
### Instrumental osnovne osobine

Instrumental osnovne osobine govori o nekoj osobini imenske riječi, najčešće subjekta, koja se veže uz predikat:

***Govornikom** postaješ, a **pjesnikom** se rađaš.*
### Pridjevski instrumental

Pridjevski instrumental dolazi kao dopuna pridjevima:

*Blago siromasima **duhom**.*
Zanimanjem je načinski instrumental.

Instrumental s prijedlozima
---------------------------

Prijedlozi uz instrumental:
***s(a), pred, za, nad(a), pod(a), među***

Neki se prijedlozi koriste i u akuzativu, ali samo ako označavaju dinamičan odnos:

Akuzativ: *Lopta je otišla **pod stol**.*
Instrumental: *Lopta je **pod stolom**.*
Nepravilno je za instrumental sredstva koristiti instrumental društva:

Putovao sam s vlakom. → Putovao sam vlakom.
Jeo sam s vilicom. → Jeo sam vilicom.

  

  


| Padeži srpskohrvatskog jezika |
| --- |
| nominativ | genitiv | dativ | akuzativ | vokativ | lokativ | instrumental |